PATVIRTINTA

Skuodo rajono savivaldybės tarybos

2021 m. balandžio 29 d. sprendimu Nr. T10-98/T9-

**VIEŠOSIOS ĮSTAIGOS SKUODO PIRMINĖS SVEIKATOS PRIEŽIŪROS CENTRO**

**2020 METŲ VEIKLOS ATASKAITA**

Vietos savivaldos įstatymas nurodo, kad viena iš savivaldybės funkcijų yra pirminė asmens ir visuomenės sveikatos priežiūra. Savivaldybė organizuoja pirminę asmens ir visuomenės sveikatos priežiūrą ir yra atsakinga už pirminės sveikatos priežiūros paslaugas gyventojams.

Pirminė sveikatos priežiūra (toliau – PSP) turi pasirūpinti kompleksine sveikatos priežiūra asmenims, šeimai, bendruomenei. Pirminė sveikatos priežiūros grandis turėtų išspręsti 80 procentų sveikatos problemų.

**1. MISIJA**

Skuodo pirminės sveikatos priežiūros centro (toliau – Skuodo PSPC) misija – teikti kokybiškas, saugias ir prieinamas pirminės sveikatos priežiūros paslaugas, tinkamai ir protingai naudoti materialinius bei žmogiškuosius išteklius, aktyviai dalyvauti asmens sveikatos stiprinimo ir mokymo procesuose, gerinti aptarnaujamų gyventojų sveikatą, suteikiant jiems saugias, kokybiškas, mokslu ir praktika pagrįstas sveikatos priežiūros paslaugas, užtikrinti pacientų privatumą, žmogiškąją pagarbą ir orumą, maksimaliai tenkinti pacientų bei darbuotojų poreikius ir lūkesčius.

**2. VIZIJA**

Konkurencinga, saugi, moderni, atitinkantis Europos Sąjungos standartus, patikima pacientams asmens sveikatos priežiūros įstaiga (toliau – ASPĮ), teikiantikokybiškas ambulatorines asmens sveikatos priežiūros paslaugas.

**3. ILGALAIKIAI TIKSLAI**

– Mažinti Skuodo PSPC pacientų sergamumą ir mirtingumą, ilginti gyvenimo trukmę bei gerinti jo kokybę.

– Užtikrinti ir nuolat gerinti teikiamų PSP kokybę ir jos valdymą.

– Tobulinti paslaugų teikimo organizavimą, jų apimtis, prieinamumą ir asortimentą.

– Gerinti Skuodo PSPC infrastruktūrą, sveikatos priežiūros paslaugų teikimo sąlygas.

– Diegti naujausiais technologijas, plėsti informacinių technologijų naudojimą.

– Didinti darbuotojų motyvaciją ir jų darbo našumą.

– Skatinti ir remti darbuotojų profesinį tobulėjimą.

– Didinti ūkinės-finansinės veiklos efektyvumą.

**4. KOKYBĖS POLITIKA**

Skuodo PSPC kokybės politika– rūpintis pacientų sveikata pagal Lietuvos Respublikos sveikatos apsaugos įstatymus – sveikas žmogus – patenkintas pacientas.

Pagrindiniai Skuodo PSPCkokybės tikslai– užtikrinti, kad pacientui paslaugos būtų suteikiamos profesionaliai, galimai greičiausiu ir pacientui tinkamu laiku.

Skuodo PSPC įsipareigojimai kokybės atžvilgiu – užtikrinti nespecializuotą ir kvalifikuotą pirminę asmens sveikatos priežiūrą prisirašiusiems prie įstaigos gyventojams. Ši sveikatos priežiūra teikiama įstaigoje ir pagal pacientų iškvietimus jų namuose. Sveikatos priežiūra teikiama Skuodo PSPC poliklinikoje, 13 medicinos punktų, Ylakių ir Barstyčių ambulatorijose, Skuodo PSPC palaikomojo gydymo ir slaugos skyriuje.

**5. VEIKLOS POBŪDIS, DEMOGRAFINĖ PADĖTIS, REZULTATAI**

Skuodo PSPC sukurtas 1997 metais, vykdant nacionalinės sveikatos priežiūros reformą.

Viešoji įstaiga Skuodo pirminės sveikatos priežiūros centras (toliau – Skuodo PSPC) yra Lietuvos nacionalinės sistemos Skuodo rajono savivaldybės ne pelno siekianti įstaiga, teikianti jos įstatuose numatytas pirminio lygio ambulatorines ir stacionarines asmens sveikatos paslaugas pagal sutartį su Teritorine ligonių kasa.

Skuodo PSPC yra juridinis asmuo, turintis ūkinį, finansinį, organizacinį ir teisinį savarankiškumą, savo antspaudą, firminį ženklą, sąskaitos blankus.

Skuodo PSPC steigėjas – Skuodo rajono savivaldybės taryba.

Skuodo PSPC buveinė: Šatrijos g. 5, Skuodas.

Skuodo PSPC savo veikloje vadovaujasi Lietuvos Respublikos konstitucija, Sveikatos priežiūros įstaigų, Sveikatos sistemos, Viešųjų įstaigų, Sveikatos draudimo ir kitais įstatymais, teisės aktais, reglamentuojančiais sveikatos paslaugų teikimą bei Skuodo PSPC įstatais.

Skuodo PSPC yra ribotos turtinės atsakomybės. Pagal savo prievoles jis atsako tik savo turtu. Steigėjas pagal Skuodo PSPC prievoles atsako tik ta suma, kuria įnešė į Skuodo PSPC turtą. Skuodo PSPC neatsako už steigėjo įsipareigojimus. Ūkiniai metai sutampa su kalendoriniais metais. Skuodo PSPC veikla neterminuota.

Veikla vykdoma pagal šias licencijas:

– Įstaigos asmens sveikatos priežiūros licenciją Nr. 153, 1999 m. balandžio 28 d. išduotą Valstybinės akreditavimo sveikatos priežiūros veiklai tarnybos prie Sveikatos apsaugos ministerijos (patikslinta 2016 m. gegužės 9 dieną).

– Odontologinės priežiūros (pagalbos) įstaigos licenciją Nr. 0657, 2006 m. rugpjūčio 29 d. išduotą Lietuvos Respublikos odontologų rūmų.

Pagrindinis finansavimo šaltinis – privalomojo sveikatos draudimo fondo lėšos už suteiktas asmens sveikatos priežiūros paslaugas ir papildomai uždirbtos lėšos.

Demografinė rajono padėtis blogėja, mažėjant rajono gyventojų skaičiui ir 2020 metų rugsėjo mėnesį pradėjus veikti privačiai gydymo įstaigai „Uosto poliklinika“, pradėjo mažėti prisirašiusių prie Skuodo PSPC gyventojų skaičius. Lyginant su 2019 metais, prisirašiusių skaičius sumažėjo 748 asmenimis. Prie Skuodo PSPC buvo prisirašę 77 proc. rajono gyventojų, už kuriuos Klaipėdos TLK apmokėjo įstaigai.

|  |  |  |  |
| --- | --- | --- | --- |
| Gyventojų skaičius | 2018 m. | 2019 m. | 2020 m. |
| Absoliučiais skaičiais | 16494 | 16084 | 15663 |
| Prisirašiusių prie PSPC | 13351 | 12806 | 12058 |

Prasidėjus COVID-19 pandemijai ir šalyje paskelbus ekstremaliąją situaciją, o nuo 2020 m. kovo 14 d. ir karantiną, nuo 2020 m. kovo 17 d. Skuodo PSPC ambulatorines asmens sveikatos priežiūros paslaugas pradėjo teikti nuotoliniu būdu: vaistų ir medicinos pagalbos priemonių išrašymas, elektroninių nedarbingumo pažymėjimų išrašymas ir tęsimas, gydytojų tarpusavio konsultacijos, būtinųjų tyrimų paskyrimas. Buvo atidėti profilaktiniai patikrinimai, prevencinės programos, odontologinių paslaugų teikimas.

Tai ženkliai sumažino apsilankymus pas gydytojus. Bendras aptarnautų gyventojų skaičius nuo 67892 atvejų 2019 metais sumažėjo iki 51096 atvejų 2020 metais, pas šeimos gydytojus nuo 57363 atvejų 2019 metais iki 45201 atvejo 2020 metais, pas odontologus nuo 10529 atvejų 2019 metais iki 5895 atvejų 2020 metais.

**Ambulatorinės slaugos paslaugos 2020 m.**

|  |  |  |  |  |
| --- | --- | --- | --- | --- |
| **Eil.**  **Nr.** | **Paslaugų pavadinimas** | **PSPC** | **Ambulatorijos** | **Med. p.** |
| 1. | Ambulatorinės slaugos paslaugos namuose, turintiems slaugą arba didelius spec. poreikius | 460 | 502 | 417 |
| 2. | Slaugytojų vizitai į namus pas neįgaliuosius | 140 | 68 | 40 |
| 3. | Kraujo paėmimas namuose, lašelinės, pragulų priežiūra | 194 | 406 | 193 |
| 4. | Naujagimių ir vaikų iki 1 m. priežiūra | 377 | 15 | 20 |
| 5. | Vaikų imunoprofilaktika | 1207 | 59 | — |
| 6. | Vaikų paruošimas mokyklai | 1132 | 107 | — |
| **7.** | **Iš viso atlikta skatinamųjų paslaugų** | **3510** | **1157** | **670** |

**Prevencinių programų vykdymas,** ryšium su karantino paskelbimu Skuodo rajone, kartu su profilaktiniais patikrinimais atidedamas. Visoje Respublikoje prevencinių programų vykdymas lyginant 2019 ir 2020 metus sumažėjo, taip pat ir Skuodo PSPC.

|  |  |  |  |
| --- | --- | --- | --- |
| Programos pavadinimas | Respublikoje | Klaipėdos TLK | Skuodo PSPC |
| Informavimo dėl gimdos kaklelio piktybinių navikų profilaktikos | -19 proc. | -21 proc. | - 9 proc. |
| Gimdos kaklelio citologinio tepinėlio paėmimas ir rezultatų vertinimas | * 28 proc. | * 28 proc. | * 20 proc. |
| Informavimas apie ankstyvąją priešinės liaukos vėžio diagnostiką ir antigeno nustatymas | * 34 proc. | * 34 proc. | * 20 proc. |
| Informavimas apie storosios žarnos vėžio ankstyvąją diagnostiką ir IFOBT rezultatų įvertinimas | * 34 proc. | * 34 proc. | * 20 proc. |
| Pacientų siuntimas pas gydytoją specialistą atlikti kolonoskopiją | * 37 proc. | * 24 proc. | * 30 proc. |
| Informavimas apie krūties piktybinių navikų profilaktiką ir siuntimas atlikti momografiją | * 34,1 proc. | * 29,7 proc. | * 39 proc. |
| Informavimas apie širdies ir kraujagyslių ligų tikimybę bei rizikos įvertinimas | * 26,5 proc. | * 28,1 proc. | * 15 proc. |

Prevencinių programų vykdymo sumažėjimui reikšmės turėjo ne tik paskelbtas karantinas ir ekstremalioji situacija šalyje, bet ir gydytojų trūkumas Skuodo PSPC. Šiuo metu trūksta 2 šeimos gydytojų, taip pat viena šeimos gydytoja turėjo ilgalaikį nedarbingumo pažymėjimą.

**Vyresnių nei 65 metų asmenų skiepijimas gripo vakcina** 2020 metais lyginant su 2019 metais buvo mažesnis, nes 2020 metais už valstybės lėšas gauta 370 vakcinų, dar 100 vakcinų buvo nupirkta už įstaigos lėšas. 2019 metais už valstybės lėšas buvo gautos 455 vakcinos, bei 170 vakcinų buvo nupirkta už įstaigos lėšas. 2020 metais nefiksuotas nė vienas sezoninio gripo atvejis.

**Mobilaus punkto (brigados) veikla.** Vykdant Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimą, Skuodo rajono savivaldybės administracijos direktoriaus 2020 m. gegužės 14 d. įsakymu Skuodo PSPC organizavo mobilios brigados prie Klaipėdos miesto savivaldybės veikiančio mobilaus punkto darbą. Darbui punkte buvo paskirtos dvi bendruomenės slaugytojos, kurios ėmė tepinėlius iš nosiaryklės ir ryklės COVID-19 ligos (koronaviruso infekcijos) laboratoriniams tyrimams atlikti. Skuodo PSPC transportas pristatydavo mėginius į Klaipėdos miesto laboratoriją.

**Slaugos ir palaikomojo gydymo skyriuje** 2020 metais buvo 23 lovos, finansuojamos iš privalomojo sveikatos draudimo fondo. Nebuvo pacientų lėšomis finansuojamų lovų. Bendras lovadienių skaičius 5593.

Skyriaus funkcionavimo rodikliai:

|  |  |  |  |
| --- | --- | --- | --- |
| Lovos panaudojimas | 2018 m. | 2019 m. | 2020 m. |
| 345,9 | 333,0 | 243,0 |
| Vidutinė gulėjimo trukmė | 60,7 | 69,0 | 47,0 |
| Lovos apyvarta | 5,7 | 4,8 | 5,2 |

Prasidėjus karantinui bei VšĮ Respublikinės Klaipėdos ligoninės Skuodo filiale įsiplieskus COVID-19 židiniui, Skuodo PSPC slaugos ir palaikomojo gydymo skyriuje, kuris yra tame pačiame pastate, ženkliai sumažėjo besigydančių skaičius. Gruodžio mėnesį užkratui persimetus į Skuodo PSPC slaugos ir palaikomojo gydymo skyrių bei užsikrėtus visiems darbuotojams ir daliai pacientų, Nacionalinio visuomenės sveikatos centro prie Sveikatos apsaugos ministerijos Klaipėdos departamento nurodymu slaugos ir palaikomojo gydymo ir slaugos skyriaus veikla nuo 2020 m. gruodžio 9 d. buvo sustabdyta. Protrūkio pabaiga 2021 m. sausio 3 d. Visa tai turėjo neigiamą 13620 Eur pasekmę.

**Finansinis rezultatas už 2020 m.**

|  |  |  |  |  |
| --- | --- | --- | --- | --- |
| **Eil.**  **Nr.** | **Pagrindinės veiklos pajamos** | **2019 m.**  **Suma, Eur** | **2020 m**  **Suma, Eur** | **Pokytis** |
| 1. | Pajamos iš TLK | 1426750,76 | 1450671,61 | +23920,85 |
| 1.1. | pajamos nuo prisirašiusių gyventojų | 944692,02 | 1010243,96 | +65551,96 |
| 1.2. | už skatinamąsias paslaugas | 100526,93 | 87103,65 | -13423,28 |
| 1.3. | už slaugos namuose paslaugas | 37733,12 | 19391,21 | -18341,91 |
| 1.4. | už prevencinių programų vykdymą | 41286,96 | 29315,43 | -11971,53 |
| 1.5. | kompensuojamųjų vaistų pasai | 227,37 | 63,21 | -164,16 |
| 1.6. | slaugos ir palaikomojo gydymo paslaugos | 257494,00 | 232290,33 | -25203,67 |
| 1.7. | už gerus darbo rezultatus | 44788,75 | 72263,80 | +27475,05 |
| 2. | Mokėtinos už paslaugas ir kitos pajamos | 98086,99 | 88185,00 | -9901,99 |
| 3. | Vakcinų pirkimas | 57324,70 | 53677,54 | -3647,16 |
| 4. | Iš viso pajamų | 1582160,84 | 1584288,69 | +2127,85 |
| **Eil.**  **Nr.** | **Pagrindinės veiklos sąnaudos** | **2019 m.**  **Suma Eur** | **2020 m.**  **Suma Eur** | **Pokytis** |
| 1. | Darbo užmokesčio ir socialinio draudimo | 1271954,00 | 1326976,88 | +55022,88 |
| 2. | Medicinos reikmėms ir medicinos paslaugoms pirkti | 157456,00 | 113076,32 | -44378,68 |
| 3. | Nusidėvėjimo ir amortizacijos | 13889,00 | 15124,00 | +1235,00 |
| 4. | Komunalinių paslaugų ir ryšių | 49531,00 | 55173,54 | -5642,54 |
| 5. | Transporto | 8835,00 | 8390,41 | +444,59 |
| 6. | Kvalifikacijos kėlimas | 2666,00 | 1446,00 | -1220,00 |
| 7. | Kitos išlaidos | 77595,41 | 63399,54 | -14195,87 |
| 8. | Iš viso sąnaudų | 1581926,41 | 1583586,69 | +1660,28 |

Teigiamas veiklos rezultatas 2020 metais 702,00 Eur.

Informacija apie Skuodo PSPC įsigytą ir perleistą ilgalaikį turtą per finansinius metus.

Ilgalaikio turto įsigyta už 2769,33 Eur.

Skuodo PSPC sąnaudos per 2020 finansinius metus, iš jų išlaidos darbo užmokesčiui:

– pagrindinės veiklos pajamos – 1584288,69 Eur;

– veiklos sąnaudos darbo užmokesčiui – 1305532,93 Eur (83,76 proc.);

– mokesčiai socialiniam draudimui – 21430,00 Eur;

– gydytojo vidutinis atlyginimas – 2946,15 Eur (šeimos gydytojų 3630,55 Eur);

– slaugytojo atlyginimas – 1219,32 Eur;

– kito personalo – 817,13 Eur.

Nuo 2020 metų balandžio mėnesio gydytojams ir slaugytojoms 16,5 proc. padidintas atlyginimas.

**Valdymo išlaidos.** Valdymo išlaidas sudaro direktoriaus darbo užmokestis, priedas gydytojai už direktoriaus pavadavimą, vyriausiojo finansininko darbo užmokestis. Užmokesčio fondas su mokesčiais SODRAI – 69384,70 Eur (5,3 proc.).

**6. DUOMENYS APIE PERSONALĄ**

2020 metais Skuodo PSPC dirbo 79 darbuotojai, tai patyręs ir kvalifikuotas personalas. Visi darbuotojai turi ir laiku atnaujina darbo licencijas. Sudarytos sąlygos mokytis, kelti profesinę kvalifikaciją, už kurios kėlimą sumoka įstaiga.

PSPC personalo sudėtis ir kitimo dinamika:

|  |  |  |  |  |
| --- | --- | --- | --- | --- |
| Eil.  Nr. | Personalas | 2018 m. | 2019 m. | 2020 m. |
| 1. | Gydytojai | 11 | 8 | 7 |
| 2. | Gydytojai odontologai | 8 | 7 | 7 |
| 3. | Slaugytojai | 48 | 48 | 41 |
| 4. | Aptarnaujantis personalas | 23 | 22 | 22 |

2020 metais 6 darbuotojai atsisveikino su įstaiga. Viena gydytoja ir viena slaugytoja paliko įstaigą dėl pensinio amžiaus, viena slaugytoja mirė, dvi slaugytojos ir valytoja išėjo dirbti į kitas įstaigas. Siekiant užtikrinti akušerinę-ginekologinę pagalbą įstaigos lėšomis išlaikomas gydytojas akušeris – ginekologas. Šiuo metu įstaigai trūksta 2 gydytojų.

Išeitinėms kompensacijoms išmokėta – 15854,00 Eur.

**7. JAUNŲ SPECIALISTŲ PRITRAUKIMAS**

Vadovaujantis Lietuvos sveikatos mokslų universiteto medicinos ir odontologijos rezidentūros bazių vertinimo ir atrankos komisijos posėdžio, įvykusio 2017 m. rugsėjo 22 d., (protokolo Nr. 6) nutarimu, VšĮ Skuodo PSPC buvo patvirtintas Lietuvos sveikatos mokslų universiteto rezidentūros baze Šeimos medicinos rezidentūros programos daliai „Šeimos medicinos“ ciklo (12 kreditų trukmės šeimos medicinos praktika poliklinikoje ir 12 kreditų trukmės šeimos medicina kaimo sąlygomis) praktinės dalies atlikimui. Viena gydytoja rezidentė 2019 m. buvo susidomėjusi galimybe dirbti Skuodo PSPC. Išvykus šeimos gydytojai iš VšĮ Mosėdžio PSPC bei įsisteigus privačiai gydymo įstaigai „Uosto poliklinika“ minėta gydytoja pasirinko dirbti minėtose įstaigose. 2020 m. dėl pandemijos buvo sustabdytos šeimos medicinos rezidentūros programos.

Dar viena gydytoja buvo pasirengusi atnaujinti šeimos gydytojo licenciją ir pradėti dirbti Skuodo PSPC, bet prasidėjus COVID-19 pandemijai nebeturėjo galimybės atvykti į Skuodą.

**8. INFORMACINIŲ TECHNOLOGIJŲ DIEGIMO IR PLĖTROS LYGIS**

Skuodo PSPC buvo sėkmingai diegiamosinformacinės technologijos. Tiek gydytojai, tiek slaugytojos pilnai aprūpinti kompiuterine technika. Įgyvendinus projektą „E. sveikatos paslaugų plėtra Klaipėdos regiono priežiūros įstaigose“, įdiegta bendra jungtinė elektroninė sveikatos informacinė sistema, kuri integruota su e. sveikatos paslaugų ir bendradarbiavimo infrastruktūros informacine sistema, „Sodros“, Neįgalumo ir darbingumo nustatymo tarnybos, „Regitros“ ir kitomis nacionalinėmis informacinėmis sistemomis.

Gydytojai ir toliau elektroniniu būdu pildė medicininius mirties liudijimus, vairuotojo sveikatos patikrinimo medicinines pažymas, ambulatorinių apsilankymų aprašymus, siuntimus konsultacijoms, tyrimams, gydymui pateikdami informaciją į ESPBI IS. Tai ypatingai aktualu dirbant nuotoliniu būdu, ką ir parodė COVID-19 pandemija.

Įdiegta pacientų eilių reguliavimo sistema. Skuodo PSPC 2020-07-31 įvykdė viešojo fiksuoto telefono ryšio paslaugų pirkimą. Registratūroje buvo padidintas įeinamų skambučių skaičius, taip pat buvo galima tiesiogiai paskambinti į gydytojų kabinetus. Naujos aparatūros galimybės leido užtikrinti grįžtamąjį ryšį (perskambinti į neatsakytus skambučius). Taip pat buvo įdiegtas skambučių srautų valdymo mechanizmas ir tai pagerino galimybę prisiskambinti į registratūrą, buvo užtikrintas grįžtamasis ryšys.

Kasmet atnaujinama PSPC internetinė svetainė adresu [www.skuodopspc.lt](http://www.skuodopspc.lt). Planuojama svetainę atnaujinti pastoviai, aktualią informaciją pateikti nedelsiant.

**9. DALYVAVIMAS ES FONDŲ PROGRAMOSE**

Skuodo PSPC kaip partneris nuo 2017 metų dalyvauja 2011–2020 metų ES fondų investicijų, veiksmų programos „Socialinės įtraukties didinimas ir kova su skurdu“ įgyvendinimo priemonėje „Pirminės asmens sveikatos priežiūros veiklos efektyvumo didinimas“:

– Tiesiogiai stebimo gydymo kurso (DOTS) kabineto įrengimas (įrengimo lėšų kompensavimas). Nupirkti baldai, vaistų spinta, seifas medikamentams laikyti, baktericidinė lempa, kompiuterinė technika.

– Paslaugų teikimas Skuodo rajono gyventojams, besigydantiems DOTS kabinete.

– ASPĮ teikiančių pirmines ambulatorines asmens sveikatos priežiūros paslaugas fizinės ir informacinės infrastruktūros pritaikymas specialiesiems neįgaliųjų poreikiams. Skuodo PSPC pastate 2020 m. įrengtas ir pradėjo veikti keltuvas žmonėms su negalia. Dabar pacientai gali laisvai judėti per visus pastato aukštus.

– Priemonių, gerinančių pirminės asmens sveikatos priežiūros paslaugas, Skuodo PSPC įgyvendinimas. Skuodo PSPC sumontuoti modernūs odontologiniai rentgeno aparatai. Panoraminis rentgeno aparatas ženkliai pagerins odontologinės pagalbos teikimą Skuodo rajono gyventojams. Skuodo PSPC laboratorijai nupirkti kraujo ir šlapimo analizatoriai.

– Ylakių ir Barstyčių ambulatorijose sumontuotos naujos odontologo darbo vietos įrangos. Nupirkti šlapimo ir kraujo analizatoriai, elektrokardiografai.

# – Skuodo PSPC nupirkti elektrokardiografai, defibriliatorius, otorinooftalmoskopai, mikrospirometras, Slaugos ir palaikomojo gydymo skyriui – čiužiniai pragulų profilaktikai.

**10. MEDICININIO AUDITO VEIKLA**

Įstaigoje buvo vykdoma vidaus medicininio audito veikla. Vadovaudamasi direktoriaus 2017-03-09 įsakymu Nr. V1-10 „Dėl stacionarinių asmens sveikatos priežiūros paslaugų vertinimo“, Skuodo PSPC vidaus medicininio audito grupė (toliau – VMAG) kasmet atlieka Palaikomojo gydymo ir slaugos skyriaus „Stacionarinių asmens sveikatos priežiūros paslaugų vertinimo anketų“ analizę bei šio skyriaus veiklos analizę, organizuoja nepageidaujamų įvykių ir neatitikčių registravimą, atlieka jų priežasčių analizę, renka ir apibendrina informaciją apie pacientų pasitenkinimą gautomis sveikatos priežiūros paslaugomis bei siūlo prevencines priemones. 2020 m. atliktas Skuodo PSPC Palaikomojo gydymo ir slaugos skyriaus paslaugų vertinimas. Iš viso užpildytos 75 Stacionarinių asmens sveikatos priežiūros paslaugų vertinimo anketos. Iš kurių:

– 7 anketų įvertinimo balas 9;

– 68 anketų įvertinimo balas 10.

Pacientų bendro pasitenkinimo ASPĮ teikiamomis paslaugomis lygio reikšmė yra 1.

Skuodo PSPC (poliklinikos) paslaugų vertinimas. Iš viso užpildytos 65 Pirminės sveikatos priežiūros paslaugų vertinimo anketos. Iš kurių:

– 1 anketos įvertinimo balas 6;

– 6 anketų įvertinimo balas 8;

– 13 anketų įvertinimo balas 9;

– 45 anketų įvertinimo balas 10.

Pacientų bendro pasitenkinimo ASPĮ teikiamomis paslaugomis lygio reikšmė yra 0,99.

Planuojama ir toliau vykdyti pacientų apklausas internete (žr. <http://www.skuodopspc.lt/>) bei atlikti jų analizę.

**11. SKUNDAI**

2020 metais pacientų skundų dėl įstaigoje suteiktų asmens sveikatos priežiūros paslaugų nebuvo gauta.

**12. KORUPCIJOS PREVENCIJA**

Siekiant užkirsti kelią korupcijos apraiškų atsiradimui direktoriaus 2017 m. sausio 31 d. įsakymu Nr. V1-5 buvo patvirtinta įstaigos šakinės korupcijos prevencijos programa. Vykdant minėtą programą įstaigos tinklalapyje bei informacijos skelbimo vietose buvo teikti pranešimai antikorupcine tematika. Darbuotojai supažindinti su antikorupcine veikla. Konstatuota, kad per analizuojamąjį laikotarpį nenustatyta nė vieno korupcijos pasireiškimo fakto nei tarp pacientų, nei tarp medikų.

**13. VEIKLOS STABILUMO UŽTIKRINIMO PRIEMONĖS**

Siekiantužtikrinti kokybišką skubios pagalbos teikimą, bendradarbiauta su greitosios medicinos pagalbą teikiančia įstaiga ir stacionarines asmens sveikatos paslaugas teikiančiomis įstaigomis.

– VšĮ Respublikinės Klaipėdos ligoninės sprendimu Skuodo filiale Vaikų ligų skyriaus veikla sustabdyta, taip pat nebeteikiama skubi pagalba vaikams visą parą.

– Medicinos pagalba vaikams teikiama Skuodo ir Mosėdžio pirminės sveikatos priežiūros centruose, o nuo 2020 m. rugsėjo mėnesio ir UAB „Uosto poliklinika“.

– Įstaigų nedarbo, savaitgaliais ir švenčių dienomis skubioji pagalba, pagal sutartis, teikiama VšĮ Kretingos ir VšĮ Mažeikių ligoninių Priėmimo skubios pagalbos skyriuose. Galima tiesiogiai kreiptis į minėtas gydymo įstaigas.

– Esant stacionarizavimo būtinumui kviečiama greitosios medicinos pagalbos brigada, kuri pacientą nuveža į artimiausią, teikiančią asmens sveikatos priežiūros paslaugas, gydymo įstaigą.

– Infekcinėmis ligomis sergančius greitosios medicinos pagalbos brigada veža į VšĮ Klaipėdos universitetinės ligoninės Infekcinių ligų departamentą.

– Chirurginės paslaugos iki 2020 m. balandžio mėn. buvo teikiamos VšĮ Respublikinės Klaipėdos ligoninės chirurgijos skyriuje. Nuo 2020 m. balandžio mėn. ambulatorinės ir stacionarinės chirurgijos paslaugos teikiamos kitose įstaigose, turinčiose galiojančią licenciją teikti ambulatorines chirurgijos ir kitas chirurgines paslaugas. Pacientą chirurginėms paslaugoms gauti siunčia šeimos gydytojas.

– Su VšĮ Mažeikių ligonine pasirašyta paslaugų teikimo sutartis dėl ambulatorinių asmens sveikatos priežiūros paslaugų viršutinių kvėpavimo takų infekcijos simptomų turintiems ir karščiuojantiems Skuodo PSPC pacientams teikimo. Pacientai kreipiasi su gydytojo siuntimu arba nuvyksta patys.

**14. STIPRYBIŲ, SILPNYBIŲ, GALIMYBIŲ IR GRĖSMIŲ ANALIZĖ**

|  |
| --- |
| **Stiprybės** |
| 1. Skuodo PSPC dirba kvalifikuoti šeimos gydytojai, gydytojai odontologai, slaugytojai, nuolat besitobulinantys ir gerinantys paslaugų kokybę.  2. Sudarytos sąlygos profesionalumui ir kvalifikacijai kelti.  3. Įvesta elektroninė pacientų registracija, sukurta Skuodo PSPC informacinė technologinė bazė.  4. Pagerintos neįgaliųjų pacientų mobilumo sąlygos.  5. Įvaizdžiui pagerinti renovuotos vidaus patalpos, pakeistas įstaigos stogas, įsigyjama nauja diagnostinė ir gydymo įranga ypač 2020 metais.  6. Didesnis dėmesys skiriamas vaikų, nėščiųjų, neįgaliųjų ir senyvo amžiaus pacientų paslaugų teikimui, prevencinių programų vykdymui, lėtinių neinfekcinių, onkologinių ligų diagnostikai ir gydymui.  7. Bendradarbiaujama su Lietuvos sveikatos mokslų universitetu, Klaipėdos valstybine kolegija, rengiant šeimos gydytojus bei keliant slaugos specialistų kvalifikaciją. |

|  |
| --- |
| **Silpnybės** |
| 1. Jaunų specialistų trūkumas.  2. Gydytojų ir slaugos specialistų amžiaus vidurkio didėjimas.  3. Didėjantis prisirašiusių pacientų amžiaus vidurkis, pacientų virš 65 metų procentinis didėjimas.  4. Kasmet didėjančios komunalinių paslaugų, kuro, medikamentų ir kt. kainos.  5. Neišplėtotas informacinių technologijų tinklas tarp gydymo įstaigų.  6. Pacientų, prisirašiusių prie Skuodo PSPC, mažėjimas atsidarius privačiai gydymo įstaigai UAB „Uosto poliklinika“. |

Virginijus Kiguolis